mindreverdighetskompleks
Store norske leksikon,Psykologi,Klinisk psykologi
Mindreverdighetskompleks er en reaksjon eller selvopplevelse hvor et individ føler seg sosialt mindre verdt enn andre mennesker, og blir sterkt plaget av dette. Begrepet kommer fra Alfred Adlers individualpsykologi, og Adler mente at slik mindreverdighetsfølelse kunne komme av reelle sykdommer og lyter (organmindreverd), men også av uheldig sosial bakgrunn og situasjon, lite populære egenskaper, dårlige ferdigheter og andre lavt verdsatte trekk.
Denne forståelsen av bakgrunnen for nervøse plager ble utviklet i konflikt med den psykoanalytiske. Den har fått et visst gjennomslag i vanlig tankegang og tale, men ikke så mye i profesjonell forståelse av ikke-psykotiske psykiske lidelser. Imidlertid har moderne utviklingspsykologi og sosialpsykologi gitt mye støtte til Adlers oppfatning, nemlig at selvbildet og selvvurderingen spiller en stor rolle både for sunn og patologisk personlighetsutvikling. Adler mente for øvrig at slik mindreverdighetsfølelse kan overkommes ved systematisk oppøving av sterke sider, men at mange nevroser også oppstår ved uhensiktsmessig overkompensering av en grunnleggende mindreverdighetsfølelse. Les mer i Store norske leksikon personlighetspsykologi selvfølelse